06:48 / 26.07.2016 | Baxodir | 2784\nАссалому алайкум! Ҳурматли устозлар, бир нарсага аниқлик киритиб олмоқчи эдим. Ҳақ дин Ислом дини дeб аталгандан сўнг, христиан динида вафот этган одам нима бўлади? Улар қандай савол жавоб қилинади? Жавоб учун раҳмат.\nВа алайкум ассалом! Аллоҳ таоло “Оли Имрон” сураси 19-20-оятларида марҳамат қилади : إِنَّ الدِّينَ عِندَ اللّهِ الإِسْلاَمُ وَمَا اخْتَلَفَ الَّذِينَ أُوْتُواْ الْكِتَابَ إِلاَّ مِن بَعْدِ مَا جَاءهُمُ الْعِلْمُ بَغْيًا بَيْنَهُمْ وَمَن يَكْفُرْ بِآيَاتِ اللّهِ فَإِنَّ اللّهِ سَرِيعُ الْحِسَابِ۝ 19. Албатта, Аллоҳнинг ҳузуридаги дин Исломдир. Китоб берилганлар фақат уларга илм келганидан сўнг ўзаро зулму ҳасад қилибгина ихтилоф қилдилар. Ким Аллоҳнинг оятларига куфр келтирса, бас, албатта, Аллоҳ ўта тез ҳисоб қилувчидир. Ибодатга сазоворлик ягона Зотга хос бўлганидан кейин дин юритиш ҳам ягона Зотнинг иши бўлиши керак-да. Ўша Зотга сиғиниш, Унинг амрларига бўйсуниб, айтганларини қилиб яшаш услуби ҳам бир хил бўлиши керак. Шу боисдан: «Албатта, Аллоҳнинг ҳузуридаги дин Исломдир». Аллоҳнинг ҳузурида Исломдан бошқа дин йўқ. Яҳудий, насроний, буддий ёки яна бошқа ҳар хил динлар Аллоҳнинг ҳузурида эътиборини йўқотган динлардир. Уларга эътиқод ва амал қилганлар беҳуда юрибдилар. Дунёда Аллоҳ ягона бўлганидан кейин ақийда ҳам ягона бўлиши керак. У Ислом ақийдасидир. Дунёда Аллоҳ ягона бўлганидан кейин шариат ҳам ягона бўлиши керак. У Ислом шариатидир. Дунёда Аллоҳ ягона бўлганидан кейин дин ҳам ягона бўлиши керак. У Ислом динидир. Ислом бандаларнинг фақат Аллоҳга тўлиқ бўйсунишидир. Ислом бандаларнинг фақат Аллоҳ таолога тўлиқ ибодат қилишидир. Ислом бандаларнинг фақат Аллоҳ таоло кўрсатган йўлдан юришидир. Ислом бандаларнинг фақат Аллоҳ таолони ибодатга сазовор ягона Зот деб тан олишидир. Ислом бандаларнинг фақат Аллоҳ таолони ўзлари устидан ягона қоим турувчи деб тан олишларидир. Мусулмонлардан бошқалар бу ҳақиқатни тушуниб етмайдилар, ихтилоф қиладилар. Уларнинг ихтилофлари сабабини келаси жумла баён қилиб беради: «Китоб берилганлар фақат уларга илм келганидан сўнг ўзаро зулму ҳасад қилибгина ихтилоф қилдилар». Аҳли китобнинг келишмовчилиги илмсизликдан, жоҳилликдан эмас. Уларга Аллоҳ томонидан илм келган эди. Улар Аллоҳнинг ягоналигини, ибодатга сазоворликда ҳам ягоналигини, бандаларнинг вазифаси нимадан иборат эканини яхши билар эдилар. Билиб туриб, ихтилоф қилдилар. Яҳудийлик ва масиҳийлик тарихини ўрганган олимлар, ҳатто уларнинг ўз миллатларидан бўлган тарихчилар илмий баҳслардан сўнг шуни эътироф этишганки, бу икки диёнатдаги ихтилофлар ва мазҳабларнинг келиб чиқишига доир сиёсий тортишувлар ўзаро ҳасад ва сиёсий нуфузни ошириш мақсадида қилинган ҳаракатларнинг натижасидир. Демак, улар бу бузғунчиликларни билиб туриб, қасддан қилганлар. Шу боисдан ҳам: «Ким Аллоҳнинг оятларига куфр келтирса, бас, албатта, Аллоҳ ўта тез ҳисоб қилувчидир», – дейилмоқда. Аҳли китобнинг ўзаро ҳасад ва душманлик туфайли ихтилоф қилишлари «Аллоҳнинг оятларига куфр келтириш» деб баҳоланмоқда. Куфр келтирганларга эса ҳисобни тез қилувчи сифатига эга бўлган Аллоҳ тезда жазосини беради. Сўнгра Аллоҳ таоло келаси оятда Пайғамбари Муҳаммад алайҳиссаломга аҳли китоб ва мушриклар билан орани очиқ қиладиган гапни ўргатиб, «Уларга гапни чўрт кесгин-да, очиқ-ойдин йўлингда бардавом бўлавер», – дея буюрмоқда: فَإنْ حَآجُّوكَ فَقُلْ أَسْلَمْتُ وَجْهِيَ لِلّهِ وَمَنِ اتَّبَعَنِ وَقُل لِّلَّذِينَ أُوْتُواْ الْكِتَابَ وَالأُمِّيِّينَ أَأَسْلَمْتُمْ فَإِنْ أَسْلَمُواْ فَقَدِ اهْتَدَواْ وَّإِن تَوَلَّوْاْ فَإِنَّمَا عَلَيْكَ الْبَلاَغُ وَاللّهُ بَصِيرٌ بِالْعِبَادِ۝ 20. Агар сен билан тортишсалар: «Юзимни Аллоҳга таслим этдим ва менга эргашганлар ҳам!» – деб айт. Ва китоб берилганларга ҳамда саводсизларга: «Исломга кирдингизми?» – деб айт. Агар Исломга кирсалар, бас, батаҳқиқ, ҳидоят топибдилар. Агар юз ўгирсалар, сенинг зиммангда етказиш, холос. Аллоҳ бандаларни кўриб турувчидир. Юз инсоннинг энг олий аъзоси ҳисобланади. Юзни Аллоҳга таслим қилиш эса ўша юзнинг эгаси бутун вужудини Аллоҳга топширганини билдиради. «Агар сен билан тортишсалар: «Юзимни Аллоҳга таслим этдим ва менга эргашганлар ҳам!» – деб айт». Набий алайҳиссаломки, ўзларига ушбу йўлни танлабдилар, у кишига эргашган умматлари ҳам албатта шу йўлни танлайдилар. Бундан бошқа гап бўлиши мумкин эмас. Гап шу ерда кесилди. Хўш, талашиб-тортишаётган аҳли китоблар (яҳудий ва насоролар) ва китоби йўқлар (саводсиз мушриклар) бунга нима дейдилар? «Ва китоб берилганларга ва саводсизларга: «Исломга кирдингизми?» – деб айт». Чунки аҳли китоб бўлсин ёки аҳли китоб бўлмасин, улар ҳам Исломга киришлари керак, уларга даъват келган. Бошқа чора йўқ. «Агар Исломга кирсалар, бас, батаҳқиқ, ҳидоят топибдилар». Ҳидоят топишнинг ягона йўли бор, у ҳам бўлса, Исломга киришдир. Бошқа йўллар тўғри эмас, ҳидоят бўла олмайди. «Агар юз ўгирсалар, сенинг зиммангда етказиш, холос». Набий алайҳиссаломнинг бу борадаги вазифалари, зиммаларига юкланган мажбурият етказиб қўйиш – ҳидоят нима эканини, одамлар қайси йўлга юрсалар, нажот топишларини баён қилиш, холос. «Аллоҳ бандаларни кўриб турувчидир». Кўриб турганидан ҳар бир банданинг нима қилганини, қайси йўлга юрганини яхши билади. Ва амалига яраша жазо ёки мукофот беради. (“Тафсири Ҳилол” китобидан). Валлоҳу аълам!\nАбу Ҳанифа вафотидан аввал


Гентаксан – medu.uz – Дорилар ҳақида маълумотлар ўзбек тилида\nHome Йўриқномалар Гентаксан\nПрепаратнинг савдо номи: Гентаксан\n1 флакон, флакон-томчилагич 2 г дан гентаксан сақлайди: гентамицин ва сувсиз моддага қайта ҳисобланганда 0,048 г (48 мг) гентамицин, L-триптофан – 0,028 г (28 мг), рух сульфати гептагидрати – 0,020 г (20 мг), метоксан – 2 г сиғимли флакон массасини ҳосил қилиш учун етарли миқдорда;\n1 флакон, флакон-томчилагич 5 г дан гентаксан сақлайди: гентамицин ва сувсиз моддага қайта ҳисобланганда 0,120 г (120 мг) гентамицин, L-триптофан – 0,070 г (70 мг), рух сульфати гептагидрати – 0,050 г (50 мг), метоксан – 5 г сиғимли флакон массасини ҳосил қилиш учун етарли миқдорда.\nТаърифи: оқ ёки оч-сарғиш тусли оқ рангли, ҳидсиз аморф кукун.\nФармакотерапевтик гуруҳи: Химиотерапевтик препаратлар билан мажмуадаги антибиотиклар.\nГентаксан – гентамицин сульфати аминогликозиди, кремний органик сорбенти – полиметилсилоксан (метоксан) ва рухни триптофан билан координацион бирикмасини сақловчи, маҳаллий қўллаш учун таъсири узайтирилган мажмуавий микробларга қарши препаратдир. Гентамицин сульфати – бактерицид самарали кенг таъсир доирасига эга антибиотик, патоген граммусбат микроорганизмлар – Stapylococcus aureus, Streptococcus, Mycobacterium spp. ва грамманфий микроорганизмлар – Pseudomonas aeruginosa, Aerobacter aeruginosa, Escherichia coli, Proteus spp., Klebsiella spp., Serratia spp., Shigella spp., Salmonella spp., Citobacter spp., Providenta spp., Yerinia spp. га нисбатан фаол. Полиметилсилоксан сорбцион-дезинтоксикацион хусусиятларни таъминлайди ва рухтриптофан билан бирга антибиотикнинг антибактериал самарасини кучайтиради ва жароҳатда антибиотикнинг микробларга қарши концентрациясини терапевтик даражада 8 сутка давомида тутиб туради. Гентаксан билан аппликацион даволаш 2-3 суткада жароҳатда микроорганизмлар сонини минимал даражага (1 г да 102-103) камайтиради, гидратация босқичини дегидратация босқичига ўтишини тезлаштиради, бўлиши мумкин бўлган йирингли-септик асоратлар ривожланишини олдини олади. Сорбцион хусусиятлари туфайли препарат микроорганизмларнинг ҳаёт фаолияти маҳсулотлари, тўқималарнинг қуйимолекуляр токсик метаболитлари (пируват ва сут кислоталари, перикис бирикмалар, аминокислоталарнинг оксидланиш маҳсулотлари, полипептидлар, липидлар ва бошқалар), фибринни дегидратация маҳсулотларини ўзига сингдиради. Гентаксан препаратининг таъсир механизми фақат микроорганизмларнинг оқсил синтезини сусайтириш эмас, балки мажмуалар ҳосил қилиш натижасида хужайра деворининг липид қаватини бузиш билан ҳам боғлиқ. Гентаксан антибактериал хусусиятлари, дренажловчи ва шишга қарши таъсири, жароҳатда микроциркуляция, газлар алмашинуви, рН муҳитини нормаллаштириш натижасида маҳаллий ва умумий интоксикация кўринишларини камайтиради. Бу жароҳатдан тўқималар экссудацияси ва парчаланиш маҳсулотларидан тозаланиши, маҳаллий яллиғланиш реакцияларини йўқолиши, грануляцион тўқима ўсишини рағбатлантирилиши, ярани битиш жараёнларини яхшиланиши, келлоид чандиқлар ҳосил бўлишини олдини олишга ёрдам беради. Гентаксан шунингдек куйишларда жароҳатларни тозалайди, уларни даволашда яллиғланиш реакцияларини камайтиради, тўқималар парчаланишини олдини олиб, чуқур куйишлар майдонини камайтиради, чуқур куйишларда грануляцион қоплам шаклланиши ва юзаки куйишларда эпителизацияни тезлаштиради, жароҳатларни аутодермопластикага сифатли тайёрлашга ёрдам беради.\nГентаксан маҳаллий қўллаш учун препарат ҳисобланганлиги сабабли фармакокинетикаси ўрганилмаган, фақат юзаки таъсир қилади ва резорбтив самарага эга эмас.\nПрепаратга сезгир қўзғатувчилар билан инфекцияланган қуйидаги жароҳатларни даволашда қўлланилади:\nинфекцияланган жарроҳлик жароҳатлари (операциядан кейинги йиринглаш, флегмона, абсцесс);\nтурли локализацияли ва генезли травматик инфекцияланган жароҳатлар;\nсурункали веноз етишмовчилиги, облитерацияланувчи атеросклероз, оёқларнинг юзаки веналари тромбофлебитлари фонида пайдо бўлувчи трофик яралар;\nII ва III А –III Б даражадаги куйишлар;\nсарамасли яллиғланишнинг турли шакллари;\nрегенератив жараёнлар пасаядиган турли касалликлари (қандли диабет, иммунотанқислик, нурдан шикастланиш) бўлган пациентлардаги жароҳатлар;\nкатта ҳажмли йирингли жараёнларда сепсисни олдини олиш;\nкеллоид чандиқлар ҳосил бўлишини олдини олиш.\nГентаксан маҳаллий, жароҳатларни тўлиқ битишигача бўлган даволаш даври давомида қўлланади. Бошланғич босқичда (1-5 кун) боғламлар суткада 1-2 марта алмаштирилади, яллиғланиш жараёнлари камайгандан, жароҳатни йирингли-некротик массалардан тозалангандан, грануляцияни пайдо бўлиши ва жароҳат эпителизациясидан кейин – 1-2 сутка давомида 1 марта алмаштирилади. Гентаксанни жароҳатга синчковлик билан жарроҳлик ишлови берилганидан, антисептиклар эритмалари билан ювилганидан ва албатта қуритилганидан кейин жароҳат юзасини бир текис (0,5-1 мм) қават билан қоплаши ҳисоби билан жароҳат юзасига қопқоқни ечиб, тиқин-томчилагич (тешик тиқинда) орқали қўлланади. Катта хажмли шикастланишларда, масалан куйишларда бир вақтнинг ўзида 8-12 г препаратни қўллаш мумкин. Гентаксанни қўллашдан кейин умумий қоидаларга мувофиқ дренажланади ва боғлам қўйилади. Тарқалган жароҳат нуқсонларида докали салфетка билан сийрак тампонлашга йўл қўйилади. Жароҳатдаги ажралмалар ва боғлам билан Гентаксан препаратини қисман чиқарилишида жароҳатни докали тупфер билан қуритилади ва жароҳатда ҳеч қандай муолажаларсиз юқорида кўрсатилган бир марталик дозада препарат қўшимча қўлланади.\nКуйишларни даволашда Гентаксан куйган юзага биринчи 5-6 суткада ҳам ва куйиш қасмоғининг секвестрацияси (15 суткагача) даврида ҳам қўлланади. Бунда препарат жароҳатда асептик боғлам ёрдамида фиксацияланади. Боғламни алмаштириш вақтида Гентаксанни антисептиклар ёки жароҳатлар учун маҳсус шампунлар ёрдамида жароҳат юзасидан бартараф қилиш керак. Препаратни куйган бемор танасининг барча соҳаларида қўллаш мумкин.\nЖароҳатга жарроҳлик ишловини беришни тўлиқ хажмда амалга ошириш имкони бўлмаган ҳолларда Гентаксанни шикастланиш майдонига боғлиқ холда 0,5-4 г дозада жароҳат юзасига сепилади ва 24 соатдан ошмайдиган вақтга боғлам қўйилади.\nГентаксанни барча ёшдаги болаларни даволашда қўллаш мумкин, чунки у маҳаллий қўллаш учун препарат ҳисобланади, юзаки таъсир қилади ва резорбтив самарага эга эмас.\nГентаксан препаратини қўллашда препаратнинг таркиби гентамицин сульфатини мавжудлиги билан боғлиқ ножўя самаралар пайдо бўлиши мумкин.\nЭритема, эшакеми, контакт дерматит, қичишиш каби аллергик реакциялар бўлиши мумкин.\nГентамицин сульфати ва Гентаксан препаратининг таркибига кирувчи бошқа компонентларга юқори сезувчанликда қўллаш мумкин эмас.\nГентаксан препаратини бошқа дори воситалари билан ўзаро таъсири ўрганилмаган, аммо бактерицид самарага эга антибиотиклар билан маҳаллий қўллашда таъсири кучайиши мумкин.\nГентаксанни фақат жароҳатлар юзасига синчковлик билан жаррохлик ишлови берилганидан кейин қўллаш мумкин. Препарат боғламларни ёпишиши ва уларни ечишдаги оғриқни олдини олади. Препаратни маҳаллий қўллашда маҳаллий таъсирлантирувчи таъсирга эга эмас, аммо Гентаксанни кўзга тушишига йўл қўймаслик керак.\nПрепаратни узоқ вақт қўллаш сезгир бўлмаган микроорганизмлар ҳаддан ташқари ўсишига олиб келиши мумкин.\nПрепаратни қўллаш фонида таъсирланиш, сенсибилизация ёки суперинфекция ривожланган ҳолларда даволашни тўхтатиш ва тегишли даволашни буюриш лозим.\nПрепаратни ҳомиладорлик ёки эмизиш даврида қўлланиши бўйича маълумотлар йўқ. Ҳомиладорлик вақтида ёки эмизиш даврида Гентаксан препаратини қўллаш зарурати бўлганида шифокор фойда/хавф нисбатини ҳисобга олиб қўллашни мақсадга мувофиқлиги бўйича тавсиялар бериши керак.\nДоза ошириб юборилганда препаратни бекор қилишни ва десенсибилизацияловчи даволашни талаб қилувчи аллергик реакциялар бўлиши мумкин.\n2 г ёки 5 г дан кукун шиша флакон-томчилагичда; 2 г дан шиша флаконда; 2 г ёки 5 г дан пластик флаконда.


20.01.2021 | 23:33\n«Worldometers» маълумотларига кўра, дунё бўйича коронавирус билан касалланганлар сони 96,9 миллиондан ошди.\n«Worldometers»нинг 16 январь, якшанба куни Тошкент вақти билан соат 23:30 даги маълумотларига кўра:\nдунё бўйича инфекция билан касалланганлар — 96 973 138 киши;\nкасалликдан тузалганлар — 69 514 440 киши;\nинфекция оқибатида вафот этганлар 2 074 354 кишини ташкил этади.\nСоғлиқни сақлаш вазирлиги матбуот хизмати берган маълумотларга кўра, 2021 йил 19 январь ҳолатига кўра, Ўзбекистонда коронавирус инфекцияси қайд этилганлар сони 78163 (+72) нафарни ташкил этмоқда. Соғайганлар жами 76624 (+39) нафарга етди ва соғайиш кўрсаткичи 98 фоизни ташкил қилмоқда. Айни пайтда тиббиёт муассасаларида даволанаётган 919 нафар бемордан 158 нафари оғир, 32 нафари эса ўта оғир аҳволда.\nАҚШда COVID-19 пандемияси даврида умумий ҳисобда 24 836 241 кишида вирус қайд этилган. Мамлакат бу кўрсаткич бўйича дунёда ҳали ҳам биринчи ўринда. Ундан кейинги ўринларда Ҳиндистон (10 607 285 киши), Бразилия (8 579 575 киши), Россия (3 633 952 миллион киши), Англия (3 505 754 киши) бормоқда. Дунё бўйича эса коронавирус билан 96,9 миллиондан ортиқ киши касалланган.\nҚозоғистонда 20 январь Тошкент вақти билан соат 23:30 ҳолатига кўра, коронавирус билан касалланганлар сони 171 232 нафарни ташкил қилмоқда. Қозоғистон бу кўрсаткич бўйича Марказий Осиёда биринчи бўлиб турибди. Беморларнинг 155 397 нафари тўлиқ соғайган, 2 349 нафари вафот этган.\nҚирғизистонда 20 январь Тошкент вақти билан соат 23:30 ҳолатига кўра, 83 430 кишида коронавирус инфекцияси қайд этилган. Беморларнинг 79 373 нафари соғайиб, 1 392 киши ҳаётдан кўз юмган.\nТожикистонда 20 январь Тошкент вақти билан соат 23:30 ҳолатига кўра, коронавирус билан касалланганлар сони 13 308 тани ташкил қилмоқда. Беморларнинг барчаси коронавирусдан тўлиқ соғайган бўлса, 90 нафари вафот этган.\nРоссияда 20 январь Тошкент вақти билан соат 23:30 ҳолатига кўра, коронавирус билан касалланганлар сони 3 633 952 нафарни ташкил қилмоқда. Россия бу кўрсаткич бўйича дунёда АҚШ, Ҳиндистон ва Бразилиядан сўнг тўртинчи ўринда бормоқда. Беморларнинг 3 027 316 нафари соғайган, 67 220 нафари вафот этган.


Варди "Лестер" клуби билан шартномасини узайтирди. Янги келишув якунланганда у 36 ёшда бўлади\n"Лестер" клуби жамоа ҳужумчиси Жейми Варди билан шартномасини узайтирганини расман эълон қилди.\nТомонлар келишувни 2023 йилнинг ёзига қадар узайтиришди. Ҳозирда 33 ёшда бўлган ўйинчи янги келишув якунланганида 36 ёшда бўлади.\n"Ушбу футбол клуби билан босган йўлга изоҳ бериш жуда ҳам қийин. Кўп нарсаларга биргаликда эришган бўлсакда, ушбу жамоа билан ҳали янги марраларни забт этамиз. Ўз келажагимни яна "Лестер Сити"га ишониб топшириш имконияти борлиги – ажойиб туйғу.\n"Кинг Пауэр Стэдиум"да бизнинг мухлислар олдида ўз футболимни намойиш қилиш менга ёқади. Биз ажойиб жамоамиз ва янада яхшироқ бўлишимизга ишонаман. Биргаликда яқин кунларда нималарга эга чиқишимизни кўрмоқчиман", - дейди ҳужумчи.\nЖорий мавсум англиялик футболчи 35 та ўйинда 23 та гол билан Премьер-лиганинг энг яхши тўпурарига айланди.\nАнглия чемпионати Жейми Варди Лестер\n“Тоттенхэм” ўзининг ғалабали сериясини якунлади\n“Ливерпул” АПЛ қолдирилган тур ўйинида “Вест Хэм”ни мағлуб этди\n"Арсенал" – "Шеффилд Юнайтед": Таркиблар!


«Улар оддий, самимий инсон эканини эшитгандим» — Президент билан учрашган беморларнинг оналари таассуротлари\n14 май куни президент Шавкат Мирзиёев Тошкентдаги Республика ихтисослаштирилган онкология ва радиология илмий-амалий тиббиёт маркази ҳамда Республика ихтисослаштирилган гематология илмий-амалий тиббиёт марказларида даволанаётган болажонлар ҳолидан хабар олиб, улар билан дилдан суҳбатлашганди.\nСоғлиқни сақлаш вазирлиги матбуот хизмати ушбу муассасалардаги бемор болалар ва уларнинг ота-оналари билан учрашиб, уларнинг кайфият ва таассуротлари билан қизиқди.\nПрезидент билан учрашувда «катта бўлсам «ГАИ» ходими бўламан» деган қизалоқ Наманган вилояти Чуст туманидан келган Сабрина Инсофалиева бўлиб, 2003 йил туғилган. Куни кеча Ички ишлар вазирлиги масъуллари йўл ҳаракати хавфсизлиги ходими махсус либоси, ИИВ ЙҲХББ фахрий аъзолик гувоҳномаси ҳамда эсдалик совғалар билан ташриф буюришди.\nИкки йилдан бери ўнг сон орқа юзаси нейроген саркомаси ташхиси билан даволаниб келаётган қизалоққа президент билан юзма-юз суҳбатда чет элдан ўнг чаноқ-сон бўғинига протез олиб келиш ваъда қилинди.\nСабрина онаси Феруза Муҳсинова билан. (Фото: ССВ Матбуот хизмати).\n«Президентимиз билан учрашиш етти ухлаб тушимизга кирмаган эди. Аллоҳ мушкулимизни давлатимиз раҳбари орқали осон қилишни тақдир қилган экан. Бугун қизимнинг қувончдан дардлари аригандек бўлди. Шунчалик эътибор бериб, ҳар бир беморнинг эҳтиёжини ўрганиб, уларни муҳайё қилишга тайёр турган инсонлар сабаб оғир дард билан курашаётган боламнинг кўзлари кулганини кўриш насиб қилганига шукр қиляпман. Қизимнинг шифо топиши учун меҳнати сингган барча тиббиёт ходимларидан чексиз миннатдормиз. Касб-корларидан элнинг раҳматини олиб юришсин», — дейди Феруза опа Муҳсинова.\nНодирабегим марказ бўлим мудири Тожиддин Мустафоев билан. (Фото: ССВ Матбуот хизмати).\n«Президентимиз келганларида мен муолажа олаётганим сабаб ёнларига чиқа олмагандим. Ҳеч кутилмаганда ўзлари «Сочида Ўзбекистон байроғини баланд кўтариб келган қизим сенмисан?» деб палатамизга кириб келганларида ўзимни йўқотиб қўйдим», — дея гап бошлайди болалар бўлимининг 9-палатасида даволанаётган Нодирабегим Қосимова.\nНодирабегим асли бадиий гимнастика билан шуғулланган. Ушбу спорт тури бўйича Россиянинг Сочи шаҳрида ўтган халқаро мусобақада гран-прини қўлга киритиб келган. Кейинчалик оёғида ўсимта борлиги тахмин қилиниб, Республика ихтисослаштирилган онкология ва радиология илмий-амалий тиббиёт марказига ётқизилган.\nАҳолининг ижтимоий ҳимояга муҳтож қатламларининг соғлигини тиклаш учун давлат томонидан ажратилган ордер тизими оиланинг жонига оро кирди.\nФото: ССВ Матбуот хизмати.\n«Бу шифохонага келганимизга кўп бўлмади. Президентимиз билан учрашувга чиққанимизда улар ҳамманинг ҳол-аҳволи ва эҳтиёжини сўраб қолдилар. Менга навбат етганида хижолат тортдим.\nМенинг-ку тўрт мучам соғ, қизимнинг ортидан келган бўлсам. Нодира қизим палатада қолган эди. Президентимиз «унда палатасига бориб кўрамиз», дедилар. Эсдалик учун суратларга тушилганидан сўнг, мени чақирганларида шошиб қолдим. Ҳаммадан ажралиб, давлат раҳбари билан қизимнинг палатасига йўл олдик. Уларнинг оддий самимий инсон экани ҳақида эшитган эдим. Бир бемор қизнинг кўнглини кўтариш учун қилган алоҳида эътиборига гувоҳ бўлиб, бунга яна бир бор амин бўлдим», — дейди Нодирабегимнинг онаси Комила Атаханова.\nРеспублика ихтисослаштирилган гематология илмий-амалий тиббиёт марказида даволанаётган болалар (Фото: ССВ Матбуот хизмати).\nСурхондарё вилояти Қизириқ тумани «Работак» маҳалласида яшовчи Қамбартош Бўтаева ўғли Муродбекни Республика ихтисослаштирилган гематология илмий-амалий тиббиёт марказига олиб келган.\nСурхондарёлик Қамбартош Бўтаева ўғли Муродбек билан. (Фото: ССВ Матбуот хизмати).\n«Бу дунёда ҳеч кимнинг фарзанди касал бўлмасин экан. Ҳар гал мурғак болажонимнинг мунгли кўзларига қарасам, тенгдошлари каби болаликнинг бебаҳо дамларидан баҳра ололмаётганини кўрсам, юрак-бағрим эзилади.\nШундай кунларда давлатимиз раҳбари шахсан олдимизга келиб, биздан ҳол-аҳвол сўрагани, ўғлим Муродбекка меҳр ва эътибор кўрсатганликлари она сифатида кўнглимни тоғдек кўтариб юборди. Муҳтарам президентимизнинг ташрифлари шифохонада дилбандининг тезроқ соғайишини кутаётган мен каби муштипар оналар учун унутилмас воқеа бўлди. Барчамизда яна келажакка умид уйғонди.\nАйниқса, президентимизнинг «Болажонларнинг саломатлиги учун барча имкониятларни ишга соламиз. Сурхондарёда ҳам даволаниш учун керакли шарт-шароитларни яратиб берамиз. Муродбек ҳали катта йигит бўлиб, менга хат ёзади» дея айтган сўзларидан кўзларим қувонч ёшига тўлди.\nБайрам совғаси сифатида китоблар, планшет ва турли ширинликлар берилгани болажонимга бир олам шодлик улашди. Энг қувонарлиси, ана шу кундан бери ўғлимнинг руҳи тетиклашиб, саломатлиги яхши томонга ўзгариб бормоқда. Фурсатдан фойдаланиб, давлатимиз раҳбарига чексиз миннатдорлик билдираман. Шунингдек, ушбу шифохонадаги фидойи, қўли енгил шифокор ва ҳамшираларга ҳам катта раҳмат айтаман», — дейди у.\nФарзандида тез-тез кузатилган иситма, иштаҳасизлик, ҳолсизлик белгилари нукуслик Меҳрибаннинг онаси Райҳан опа Аралбаевани қаттиқ хавотирга солиб қўйган.\nҚорақалпоғистонлик Меҳрибан ва онаси Райҳан Аралбаева. (Фото: ССВ Матбуот хизмати).\nРеспублика ихтисослаштирилган гематология илмий-амалий тиббиёт марказида олиб борилган бир неча даво муолажаларидан сўнг Меҳрибаннинг аҳволи анча яхшиланган.\n«Мана етти ойдирки, қизим оғир дард билан курашади. Ўтган вақт ичида болам бир неча жиддий даволаниш курсларини бошдан ўтказди.\nКуни кеча президентимиз ҳолимиздан хабар олиб, қизим ва менга руҳан далда бўлганликларидан бошимиз осмонга етди. Очиғи, бу қувончни, айни пайтдаги ҳис-ҳаяжонимни таърифлаш мушкул. Давлатимиз раҳбари шифохонада даволанаётган ҳар бир бемор болакай ва оналар билан самимий мулоқот қилиб, меҳр ва эътибор кўрсатганликлари, «Сизлар ҳаммангиз – менинг фарзандларимсиз. Соғайиб кетишингиз учун ҳамма чораларни кўрамиз», дея айтган сўзлари бизларга янада куч бағишлади. Айниқса, қизим Меҳрибан президентимиз билан бўлган учрашув таассуроти ва қувончини мана уч кундирки, ичига сиғдиролмайди. Илоҳим, дунёда ҳеч бир онанинг фарзанди касал бўлмасин!» — дейди Қорақалпоғистон Республикаси Нукус шаҳридаги «Таслақ» маҳалласида яшовчи Райҳан Аралбаева.\nТошкент шаҳри ва Тошкент вилоятидаги онкология шифохоналари бирлаштирилади\n«Болалар онкологиясини ботқоқдан чиқариб олиш керак» — онколог билан суҳбат


Бош вазир Ҳалима Худойбердиева хонадонига ташриф...\n21.08.2018 10:54 0 2210\nЖорий йил 18 август куни Ўзбекистон халқ шоири Ҳалима Худойбердиева вафот этган эди. Бош вазир А.Арипов Қурбон ҳайити куни шоиранинг хонадонида бўлиб, оила-аъзоларига таъзия изҳор этди. Бу ҳақда «Xabar.uz» мухбири хабар берди.\nҚуръон тиловат этилиб, марҳуманинг ҳақига дуо қилинди.\nҲалима Худойбердиева 1947 йил 17 майда Сирдарё вилоятининг Боёвут туманида Умматқул Худойберди ўғли ва Шафоат Хонназар қизи оиласида дунёга келган. Ўзбекистон халқ шоири (1992). Тошкент давлат университетининг журналистика факултетини тугатган (1972). «Саодат» журналида адабий ходим, бўлим мудири (1972-75), бош муҳаррир ўринбосари ва бош муҳаррир (1982-94), Ёшлар нашриётида бўлим мудири (1978-82), Ўзбекистон Хотин-қизлар қўмитаси раиси (1990-94), «Ёзувчи» нашриётида етакчи муҳаррир (1996-98), «Санам» журналида бош муҳаррир ўринбосари (1998-2003), 2004 йилдан «XXI аср» газетасида бўлим муҳаррири бўлиб ишлаган.\nҲалима Худойбердиева ўзбек шеъриятига самимий инсоний туйғу ва фазилатлар — севги ва садоқат, меҳр ва мурувватни тараннум этувчи шоира, ўзбек хотин-қизлари орзу ва армонларининг куйчиси сифатида кириб келди.\nҲалима Худойбердиеванинг шеърлари кўплаб хорижий тилларга таржима қилинган. У Фазу Алиева, Силва Капутикян, Иброҳим Юсупов ижодидан таржималар қилган.\nБиринчи чақириқ Ўзбекистон Республикаси Олий Мажлиси депутати. Ҳамза номидаги Ўзбекистон Давлат мукофоти лауреати.\nБош вазир Қурбон ҳайити Ҳалима Худойбердиева\nЖамият 10/03, 19:58\nЖамият 05/03, 17:56\nЖамият 01/03, 15:15


Умумий йиғилиш эълони 28.06.2017й.\nСирдарё вилоят “Агрокимёхимоя” ХАЖ\nСирдарё вилоят “Агрокимёхимоя” ҲАЖнинг 2016 йил молиявий хўжалик фаолияти якунлари бўйича акциядорлар умумий йиғилиши 2017 йил 28 июнь куни соат 11:00 да Гулистон шаҳри, Бирлашган кўчаси 66 уй, жамият мажлислар залида ўтказилади.\nАкциядорларни рўйхатга олиш соат 10:00 дан бошланади.\n1.Кузатув кенгашининг 2016 йилда амалга оширилган ишлари тўғрисидаги хисоботи.\n2.Жамиятнинг 2016 йил молиявий хўжалик фаолияти якуни, бизнес-режа кўрсатгичларининг бажарилиши бўйича жамият директори ҳисоботи.\n3.Жамиятнинг 2016 йил молиявий хужалик фаолиятини текшириш натижалари бўйича ташқи аудиторлик ташкилоти ҳулосаси.\n4.Жамиятнинг 2016 йил молиявий хужалик фаолиятини текшируви натижаси бўйича Тафтиш комиссияси ҳисоботи.\n5.Жамиятнинг 2016 йил учун бухгалтерия баланси ҳамда 2016 йил давомида фойда ва зарарлари тўғрисидаги ҳисоботи.\n6.Жамиятнинг 2016 йил якуни бўйича олинган соф фойдасини тақсимлаш ва акциядорларига дивидент миқдорини тасдиқлаш.\n7.Жамиятнинг 2017 йилга мўлжалланган Бизнес-режа лойихаси, ҳаражатлар сметасини тасдиқлаш.\n8.Жамиятнинг 2017 йил якуни фаолияти текширувини амалга оширувчи ташқи аудиторлик ташкилотини танлаш ва унга тўланадиган хизмат хақи миқдорини белгилаш.\n9.Жамият бошқаруви директори ва бошқарув аъзоларини сайлаш, улар билан тузилган мехнат шартномаси муддатини бир йилга узайтириш.\n“Ўзагрокимёҳимоя” АЖ бошқарувининг 2017 йил 24 мартдаги №04-11/190-сонли факсхабарномасида берилган топшириғига асосан умуман таъмирлаш имконияти йўқ техника воситаларини хисобдан чиқариш.\n13.Вилоят “Агрокимёҳимоя” ҲАЖнинг ўринлар жадвалига қўшимча ўринлар киритиш тўғрисида.\n14.Жамиятнинг 2016 йил якуни бўйича акциядорлар умумий йиғилишини ўтказишни ташкиллаштириш, акциядорлар умумий йиғилиши кун тартибини тасдиқлаш, сайлов бюллетени матнини тайёрлаш, умумий йиғилиш саноқ комиссияси таркибини тузиш.\n15.Жамиятнинг ички ҳужжатларини ва Низомини тасдиқлаш тўғрисида:\nЖамият акциядорларининг умумий йиғилишини ўтказилиши хақида хабар қилиш учун жамият акциядорлари реестри 2017 йил 23 май ҳолатига тузилди, йиғилишни ўтказиш учун 2017 йил 26 июнь ҳолатига тузилди.\nАкциядорлар реестрини ёпишга қарор қилган жамиятнинг ваколатли органи: Кузатув кенгашининг 2017 йил 27 майдаги йиғилиши қарори.\nУмумий йиғилиш қатнашчилари ўзи билан шахсини тасдиқловчи хужжат ҳамда акциядорлар номидан қатнашувчи вакиллар белгиланган тартибда ишончнома билан келишлари шарт.\nУмумий йиғилишнинг акциядорларга тақдим этиладиган ахборотлари билан танишиш ва ўтказиладиган йиғилиш бўйича маълумотлар олиш учун (0367) 225-29-59 телефонига мурожаат қилиш ёки sirdaryokimyo.uz сайти оркали танишиш мумкин.\nҚўшимча маълумотларни қуйидаги манзилдан олиши мумкин: Гулистон шахар, Бирлашган кўчаси 66 уй.


Yangiliklar » Yangiariq tuman hokimligi rasmiy veb sayti\n9-06-2020, 13:16 • Yangiliklar\nБошланғич касаба уюшма ташкилотларида ҳисобот-сайлов йиғилишлари ўтказилди. Ўзбекистон давлат муассасалари ва жамоат хизмати ходимлари касаба уюшмаси Янгиариқ туман кенгаши тасарруфида ҳозирги кунда 14 та корхона ва ташкилотларни ва уларда меҳнат қилаётган\n15-05-2020, 12:48 • Yangiliklar\nОИЛА – ЖАМИЯТНИНГ АСОСИЙ БЎҒИНИДИР. Оила жамиятнинг асосий бўғинидир. Оила – ўтмиш, бугун ва келажак. Оила – ҳаёт абадийлиги ва авлодлар давомийлигини таъминловчи қадриятлар бешиги, келажак насллар учун бетакрор тарбия масканидир.\n14-04-2020, 16:06 • Yangiliklar\nРеспублика Инқирозга қарши кураршиш жамғармаси ҳаражатлари\n9-04-2020, 10:22 • Yangiliklar


Бола дарсда йўқми, интернет кафедан қидиринг! - 6 Декабря 2013 - ..::MuxliS.Biz.Uz::..\nЧетверг, 05.08.2021, 20:49 Приветствую Вас Гость | RSS\nГлавная » 2013 » Декабрь » 6 » Бола дарсда йўқми, интернет кафедан қидиринг!\nБола дарсда йўқми, интернет кафедан қидиринг!\nЭрталаб бармоғингизга кичик бир зирапча кирди. Вақтингиз зиқлиги ёки бошқа бир сабаб билан уни олиб ташламадингиз. Бу зирапча бугун кириб, эртага ўз-ўзидан бармоғингиздан чиқиб кетмайди. Унга эътиборсизлигингиз қўл келиб, аста-секин йиринглашни бошлайди. Қарабсизки, бир неча кун ичида ўша жойда каттагина яра пайдо бўлибди. Шифокор эса бу ҳолни олдини олмаганингиз, эътиборсизлик қилиб, жонингизни азобда қолдирганингизни айтади. Энди нима қилмоқ керак? Азиз жонингизни азобга қўйиб, уни даволатасизми ёки пушаймон қилиб, ич-этингизни еб юраверасизми?\nБу мавзуни ёритаётганимда бевосита хаёлимдан кечган ўйлар шу бўлди. Назаримда, биз ҳар куни кўраётган, бироқ эътиборсизлик қилаётган бу ҳолат ҳам худди зирапчанинг тақдирига ўхшайди…\nЯқинда ҳужжатларимдан нусха кўчиртириш учун бир интернет кафега кирдим-у, у ердаги ғуж-ғуж бўлиб компьютерларга ёпишаётган болаларни кўриб, ҳайрон қолдим! Ахир ҳозир соат кундузги 11:30. Бу пайтда ўқувчилар дарсда бўлишмайдими? Бугун дам олиш куни ҳам эмас-ку!\nБу ўқувчилар нега мактабга бормай бу ерда ўтиришибди? Уларни ўқитувчилар уришмасмикин?\n- Эрталаб соат ўнлардан бошлаб болалар келишни бошлайди. Улар мактабга борадими-йўқми, бу менинг ишим эмас! — деди оператор йигит энсаси қотиб.\nАфтидан буларнинг барчаси мактаб-коллеж ўқувчилари. Демак, эрталаб уйдан ўқишга боряпман, деб чиқиб кетишган. Ўқитувчилари эса уларни дарсга келмади, уйида деб ўйлайди. Айни билим олаётган, келажагига замин яратаётган бир пайтда бу ўқувчиларнинг компьютерда жангари ўйинларни ўйнаб ўтирганига нима дейсиз?\n- Опа, ўзи бу ерга нимага киргандингиз?\nМанави болаларга чалғиб, нега кирганимни ҳам унутаёзибман. Ҳужжатлардан нусха чиқартириб олдим-у, интернет кафедан таъбим хира бўлди. Сабаби, у ерда ўн беш дақиқача турган бўлсам, ўқувчиларнинг жангари ўйинларни гуруҳ-гуруҳ бўлиб ўйнаётганини кўриб, юрагим увишиб кетди. Энг ёмони, уларнинг оғзидан чиқаётган ҳақоратларни эшитишга юз чидамайди, қулоқ дош беролмайди.\nБолалардан бири ўртоқларига тайинлаб, бирровга ташқарига чиқди. Унинг ортидан эргашиб, нега бу ўйинларни ўйнаётгани, айни дарсда бўлиши керак пайтда интернет кафеда ўтиришининг сабабини сўрадим. Йигитча ўзини таништиришни истамади.\n- Ота-онам эрталаб мактабга кузатишади. Улар дарсим қачон тугашини жуда яхши билишади. Соат учдан кейин уйда бўлишим керак. Уйимизда компьютер йўқ, шундай экан, бўш вақт топиб, оғайниларим билан бу ерга келамиз-да.\n- Бўш вақт деганинг дарсдан қочишми?\n- Нега мени сўроқлаб қолдингиз? Ана кўряпсизми,шунча бола мактабга, коллежга бормасдан шу ерда ўтирибди-ку. Битта мен эканманми, дарсдан қочган…\nЎсмирнинг жиззакилигига жавобан бироз насиҳат қилган бўлдим. Лекин унинг ёшида ўзганинг фикрини уқмасдан, фақат ўзни ҳақ билиш қоидаси борлигини билганимдан индамай қўя қолдим. Бироқ шундан бери интернет кафеларнинг ёнидан ўтаётиб, унга кириб кетаётган йигитчаларни кўриб, ачиниб кетаман…\nАхборот олиш -зўравонликни ўрганиш\nМамлакатимизда чиқарилаётган ҳар бир ҳуқуқий ҳужжат, албатта, инсон манфаатларидан келиб чиққан ҳолда қабул қилинади. Жумладан, 2008 йилда Ўзбекистон Республикасининг «Бола ҳуқуқларининг кафолатлари тўғрисида»ги Қонуни ҳам айнан юртимизда истиқомат қилаётган ёш авлод-фарзандларимизнинг ҳуқуқ ва эркинликлари тўғрисидаги қонуний асосларни ўз ичига олган. Ушбу Қонуннинг 16-моддасида боланинг ахборот олиш ҳуқуқи кафолатлари тўғрисида баён этилган. Унда «Ҳар бир бола ўзининг соғлиғи, ахлоқий ва маънавий камол топишига зиён етказмайдиган ахборотни олиш ҳуқуқига эга. Ҳар бир бола ҳар қандай ахборотни излаш, олиш ва тарқатиш ҳуқуқига эга, қонунда назарда тутилган чеклашлар бундан мустасно.\nПорнография, шафқатсизлик ва зўравонликни намойиш этувчи, инсон қадр-қимматини таҳқирловчи, болаларга зарарли таъсир кўрсатувчи ва ҳуқуқбузарликлар содир этилишига сабаб бўлувчи оммавий ахборот воситаларидан фойдаланиш, адабиётларни тарқатиш ҳамда фильмларни намойиш этиш тақиқланади».\nШу ўринда, интернет кафеларда намойишга қўйилган ўйинларнинг бола соғлигига, ахлоқий ва маънавий камол топишига нечоғли аҳамиятли экани борасида фикр юритсак. Жанг саҳналари орқали қаҳрамонларнинг бир-бирини мағлуб этиши, зўравонлик билан унга таҳдид этиши ўсмир руҳиятига қандай таъсир кўрсатади? Шу муносабат билан мутахассисларга мурожаат этдик.\nпсихология фанлари номзоди:\n- Баъзан ёнимга ота-оналар фарзанди улғайиб, характери тамоман ўзгарганини айтиб, шикоят қилиб келишади.\n«Ўғлим кўчага чиқиб, хулқи нобоп болаларга қўшилмасин деб уйимга компьютер олганман. Лекин яқинда ўғлимни кўчадаги интернет кафеда ўйин ўйнаётганини қўшним кўриб қолибди. Уйимиздаги компьютердан нега фойдаланмаслигини сўрасам, «бунда ўйинлар йўқ-да» деди. Эртасига атайин болалар мактабда бўлиши керак пайтда интернет кафега бордим. Хайриятки, улар орасида ўғлим йўқ экан. Лекин у тенги болалар чуғурлашиб, компьютерда ўйин ўйнаяпти. Синчковлик билан тикилиб, улар ўйнаётган ўйиннинг зўравонликдан ўзга нарса эмаслигига амин бўлдим…» дейди ҳузуримга келган бир ота. Унга аввало, фарзандини сиқувга олмаслигини маслаҳат бердим. Чунки одам табиатида бирон нарсани қаттиқ чекланса, унинг қизиқиши икки ҳисса ортади. Болани уйда ўйинлардан чеклаб, ҳар бир ҳаракатини қаттиқ назоратга олган билан керакли натижага эришиб бўлмайди. Яхшиси, фарзандга бундай ўйинлар соғликка, руҳиятга, унинг келажагига зарар етказишини, орзулари йўлидан адаштиришини содда ва самимийлик билан тушунтиринг. Фарзанд буни ақлан қабул қилса ва ишонса, унинг руҳиятида ҳимоя қобиғи пайдо бўлади. Биз фарзандларимизда ана шу ҳимоя қобиғини пайдо қила олсак, у нафақат интернетдаги жангари ўйинлардан, балки унинг онгига салбий таъсир этувчи бошқа ташқи таъсирлардан ҳам асраган бўламиз.\n- Менимча, фарзандларимизнинг нотўғри қадам ташлашига аввало, ота-она сабабчи, деб ўйлайман. Ўзимнинг ҳам ўсмир ёшидаги фарзандларим бор. Тўғри, улар ҳам тенгқурлари каби қизиқувчан. Айниқса, компьютер қаршисида соатлаб ўтиришни, турли ўйинлар ўйнашни истайди. Шундай пайтда фарзандларимга ҳар бир нарсанинг яхши ва ёмон томонини кўрсатишга ҳаракат қиламиз. Яъни ўша компьютернинг ижобий-фойдали тарафларини кўрсатиб, ана шулардан фойдаланса, бажонидил рухсат беришимни айтаман. Фарзандга оқ ва қора, яхши ва ёмонни тўғри тушунтирилса, у йўлидан адашмайди. Ота-она ҳамда фарзанд ўртасида ишонч ва меҳр бўлса, менимча, ҳаммаси рисоладагидек бўлади.\nАбдурасул ДЎСТМУРОДОВ, Мирзо Улуғбек тумани касб-ҳунар саноат коллежи маънавият ва маърифат ишлари бўйича директор ўринбосари:\n- Тўғри, ўсмир ёшидаги ўқувчиларнинг таълим-тарбиясига асосан, таълим маскани-мактаб-коллежлар жавобгар саналади. Бу жавобгарлик шунчаки ўқитувчи эрталаб дарсга кириб, «давомат»ни текшириш ва дарс мавзусини ўтиши билан кифояланмайди. Бундоқ қарасак, ўша ўқувчи эрталабки «давомат» да бор. Яъни у бугун коллежга келган. Бироқ кейинги дарсларда у «ўз билганича» йўл тутиб кетади. Айтмоқчи бўлганим, таълим муассасасидаги «давомат» ўқувчини тўлақонли ўқиётганини тасдиқламайди. Шунинг учун ҳам ҳозир ҳар бир дарсда коллеж маъмурияти гуруҳларга кириб, йўқлама қилиб чиқяпмиз. Менимча, ота-она фарзандини ўқиётганига ишониб юрмасдан, уни қандай ўқиётганини, қайси фанлардан билими оқсаётганига, ҳатто таълим масканидаги ўқитувчи ва ўқувчилар билан муносабатигача назорат қилиши шарт. Ота-она, таълим маскани ва маҳалла ҳамкорлигидаги назорат ўқувчини вақтини беҳуда сарфлашдек ножўя ҳаракатлардан асраб қолади. Мана шу уч томонлама назорат бўлмас экан, ўқувчида ўша ёт машғулотларга интилиш мойиллиги сақланиб қолади.\nТурсуной ИКРОМОВА, маҳалла маслаҳатчиси:\n- Вазифам тақозоси билан маҳаллани айланиб, фуқароларнинг аҳволини, турмушини кузатишга ҳаракат қиламан. Ўша пайтда маҳалладаги интернет кафелардан чиқиб келаётган ёш йигитларни кўриб, ажабланаман. Бир неча марта мактаб маъмуриятига ўқувчилари кундузи-дарс пайтида интернет кафеда бўлишини, бунга нисбатан чора кўриши кераклигини айтдим. Тўғри, шундан кейин бир-икки кун ўша ўқувчилар интернет кафеларда кўринишмайди. Орадан ҳафта ўтмай, қарабсизки, яна ўша эски ҳаммом, эски тос-да. Маҳалла, таълим маскани жон куйдиргани билан ота-она бу ҳолга эътиборсизлик қилса, ҳеч қандай ижобий натижага эришиб бўлмайди.\nКатегория: Oila va jamiyat | Просмотров: 1609 | Добавил: Admin | Рейтинг: 0.0/0


Қирғизистонлик нашафурушлар ҳибсга олинди\nНаманган вилоятининг Норин туманида ҳуқуқ-тартибот органи ходимлари наша сотаётган икки нафар қирғизистонликни қўлга олди.\nИчки ишлар вазирлигидаги манбага асосланиб Регнум ахборот агентлигининг билдиришича, махсус операция пайтида Қирғизистон фуқароларидан 463 грамм наша ва бир миллион сўм мусодара қилинган.\nМаълумотларга кўра, қўлга олинганлардан бири айни жиноят учун 2005 йилда 12 йилга озодликдан маҳрум этилган. Аммо амнистия туфайли у уч ярим йилда озодликка чиққан. Қўлга олинган иккала шахс ўз айбига иқрор бўлган.


Қирғизистондаги ҳодисалар Тожикистонда қизғин баҳсларни уйғотди - BBC O'zbek\nҚирғизистондаги ҳодисалар Тожикистонда қизғин баҳсларни уйғотди\n13 Апрел 2010\nImage caption Қирғизистондаги ҳодисалар минтақа раҳбарлари учун ўрнак бўлиши керак, дейди тожик таҳлилчилари\n1992-1997 йиллар мобайнида фуқаролар урушини бошдан кечирган Тожикистонда Қирғизистон воқеалари алоҳида эътибор билан кузатилмоқда.\nСиёсатшунослар ва сиёсий партия вакиллари Қирғизитондаги воқеаларни турлича шарҳ этганлар.\nТожикистонлик сиёсатшунослар қирғиз воқеалари минтақадаги бошқа мамлакат раҳбарларни ҳушёр торттириши лозим деб урғулашган.\nНега содир бўлди?\nТожикистон пойтахтида бугунда Қирғизистон воқеалари ҳақида эшитмаган киши қолмади ҳисоби.\nОддий халқ қирғиз воқеаларини турлича талқин қилади. Биров "уруш бӯлибди," дейди, бошқаси ўзгача ибора ишлатади.\n"АҚШга база очишга рухсат бергани учун Россиянинг иши бу," дегувчилар ҳам бор.\nХалқнинг кўтарилишига асосий сабаб - Қурманбек Бакиевнинг оила аъзолари, қариндош-уруғлари билан тӯла Қирғизистон ҳукуматини эгаллаб олганида эди\nТожикистондаги сиёсатшунослар, сиёсий партиялар фаоллари ҳамда сиёсатга яқинроқ кишилар Қирғизиситондаги апрел воқеалари илдизи мамлакат ичидаги аҳвол билан боғлиқ, деб урғулашади.\nКекса журналист Нўъмонжон Фахриддинов Қирғизистондаги воқеаларни матбуот орқали мунтазам кузатиб боришини айтади.\n"Халқнинг кўтарилишига асосий сабаб - Қурманбек Бакиевнинг оила аъзолари, қариндош-уруғлари билан тӯла Қирғизистон ҳукуматини эгаллаб олганида эди," дейди Нўъмонжон Фахриддинов.\nТожикистон Ислом уйғониш партияси раҳбарияти вакили Ҳикматулло Сайфуллозода Қирғистондаги сӯнгги 6-7 йил давомидаги сиёсий воқеалар аҳолининг ижтимоий-иқтисодий норозилиги натижасида юзага келмоқда, дейди.\nСиёсатшунос шӯролар хукумати тарқалгандан сӯнг минтақа мамлакталаридаги барча давлатларда аҳолининг ижтимоий-иқтисодий аҳволидан норозилиги кузатилишини урғулайди.\nImage caption Ҳикматулло Сайфуллозода: "Президент Бакиев халқ талабини қондира олмади"\n"Қирғизитонда Аскар Акаев ӯз жамиятида бир қатор озодликллар, жумладан, демократиянинг усул ва услубларини йўлга солди. Аммо бу хил озодликлар ҳам жамиятнинг ижтимоий-иқтисодий жиҳатдаги кемтикликни тӯлдира олмади. Халқ ана шу демократик усуллардан фойдаланиб, намойишлар ӯтказди. Охир-оқибатда Аксар Акаевнинг ӯзини кетказди. Бакиев ҳам халқнинг талабини қондира олмади. Аксинча, у яна қӯполроқ усуллар қӯллади," дейди жаноб Ҳикматуллоҳ Сайфуллозода .\nТожикистон Президенти қошидаги стратегик тадқиқотлар маркази директори ӯринбосари Сайфулло Сафаров Қирғизистондаги ҳодисаларига сабаб бўлган "омиллар кӯп," дейди.\nБиринчидан, қирғиз халқи ҳукуматни ӯзгартириш мумкинлигини бошидан кечирди, деб урғулайди сиёсатшунос.\n"Аҳолининг бир қисми ӯз тажрибасидан ҳеч қандай жазосиз давлат тӯнтариши масаласини кӯриш мумкинлигини билади. Бу муҳим омил. Иккинчидан, Бакиев бошқариши жараёнида ижтимоий-иқтисодий, сиёсий ва ҳоказо масалаларни ечишда халқ манфаатларига зид ечимлар кузатилди. Бу аввало оммавий ахборот воситалари эркинлиги чекланиши, бундан сӯнг коррупциянинг кучайиши, етакчи мансабларга яқинларининг қӯйилиши, буларнинг ҳаммаси халқнинг норозилигини пайдо қилди," дейди жаноб Сафаров.\nТожикистондаги мухолиф Социал-демократик партия раиси ӯринбосари Шокиржон Ҳакимов "Қирғизистонда бундай воқеани кутиш мумкин эди," дейди.\nҚирғизистонда бӯлиб ӯтган воқеаларни ҳозирча "давлат тӯнтариши," деб аташдан у ёкка ӯтолмайман\n"Чунки демократияни кенгайтиш ва инсон ҳуқуқлари, озодлигини кучайтириш шиорлари остида ҳукуматга келган бу мамлакат президенти тез орада халққа ва уни қудратга келтирган сиёсий оқимлар ҳамда фуқаровий жамият институтларига берган ваъдаларини унутди. Тўғри, у аввалига конституцион қонунчиликка маълум ӯзгартириш ва қӯшимчалар киритди. Ҳақиқатан ҳам парламентнинг мавқеини мустаҳкамлади. Лекин, охир-оқибатда президентнинг мавқеи мустаҳкамланишига эътибори кучая борди," деб урғулайди жаноб Ҳакимов.\nҚирғизитондаги воқеаларни "инқилоб," деб айтиш мумкинми?\nТожикистонда бу савол атрофида турли қарашлар мавжуд.\nНуъмонжон Фахриддинов 2005 йилги воқеа "Лола инқилоби" номини олганини эслатади.\n"Ӯша воқеа яна такрорланди-ку," дейди у.\n"Бу - революция. Катта ҳарф билан айтса, бӯладиган нарса. Агар парламент йӯли билан мажлисда ҳал қилинса, бошка гап эди. Лекин бу ҳақиқий халқ ғалаёнлари натижасида амалга оширилган тадбир, яъни бу революция бӯлди," дейди журналист.\nСайфулло Сафаров эса "Қирғизистонда бӯлиб ӯтган воқеаларни ҳозирча "давлат тӯнтариши," деб аташдан у ёкка ӯтолмайман," дейди.\n"Йӯқ, бу - инқилоб эмас. Инқилоб бутун тизимни ӯзгартиради. Аммо инқилоб белгилари бор. Агар хусусийлаштирилган корхона ва ташкилотлар миллийлаштирилса, миллийлаштиришнинг ӯзи давлатнинг иқтисодий асосларини ӯзгартиради. Бундан ташқари улар қанчалик конституцияни, ӯзларининг сиёсий тизимларини ӯзгартиришига ҳам боғлиқ. Воқеалар моҳияти инқилоб ёки тӯнтариш бӯлиши муваққат ҳукуматнинг қанчалик ишлашига боғлиқ," дейди сиёстшунос Сайфулло Сафаров.\nШокиржон Ҳакимов ҳам қирғиз воқеаларини "инқилоб деб аташ мумкин эмас," дейди.\n"Мен мухолифат томонидан ҳукуматнинг демократия ва дунёвийлик билан боғлиқ сиёсий режимни ёки давлат шаклини ӯзгартиш билан боғлиқ гапларини эшитмадим," дейди у.\nТожикистондаги сиёсатшунос ва таҳлилчилар қирғиз воқеаларига мамлакатдаги коррупция асосий сабаблардан бири бӯлганини урғулашади.\nЛекин бу воқеалар коррупцияни йӯқота оладими?\n"Йўқ, албатта. Бу ерда яна янги новдалар бошқача кӯринишда униб чиқади. Коррупцияни камайтириш ёки тамоман йӯкотиш учун умуман бошқа тизим керак," дейди Сайфулло Сафаров.\nБу суҳбатдошга кӯра, жуда шаффоф сиёсий тизим ва бошқача сиёсий маданият зарур.\n"Коррупцияга қарши кураш - узоқ йиллар давом этадиган жараён," дейди жаноб Сафаров.\nХудди шунингдек, Қирғизистондаги апрел воқеалари демокартияга хизмат қиладими, деган саволга ҳам қарама-қарши мазмундлаги жавоблар берилади.\nЛекин, фақат битта масалада тожик сиёсатшунослари ягона фикрда.\nҚирғизистондаги воқеалардан минтақадиги бошқа мамлакатлар раҳбарлари керакли хулоса чиқаришлари зарур, дейишди алоҳида-алоҳида суҳбатлашилган сиёсатшунослар.


НАМАНГАНДА ДАҲШАТЛИ АВТОҲАЛОКАТ ЮЗ БЕРДИ. ҚУРБОНЛАР БОР… - 28 Июля 2020 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nAntoniopej, holliens1, Bogdansdi\nГлавная » 2020 » Июль » 28 » НАМАНГАНДА ДАҲШАТЛИ АВТОҲАЛОКАТ ЮЗ БЕРДИ. ҚУРБОНЛАР БОР…\nНАМАНГАНДА ДАҲШАТЛИ АВТОҲАЛОКАТ ЮЗ БЕРДИ. ҚУРБОНЛАР БОР…\nШанба-якшанба кунлари жорий этилган кучайтирилган тартибдаги карантин чекловларидан махсус стикерга эга бўлган ва махсус автотранспорт воситалари мустасно ҳисобланади. Гувоҳи бўлмоқдамизки айни шу кунлари автомашиналар деярли ҳаракатланмаяпти, ҳар куни эрталаб ва кечки пайт бўладиган тирбандликлар хам учрамаяпти. Бироқ, «Махсус стикерга эгаман, йўлларда автомобиллар кам, тезликни оширсам ҳеч нарса қилмайди», қабилида иш кўраётганлар хам йўқ эмас. Наманган шаҳрида яшовчи фуқаро 26 июль куни ўзига тегишли бўлган Кобальт русумли автомашинасини махсус стикер орқали Олмазор кўчасида бошқариб кетаётиб, ҳаракат хавфсизлигини таъминлай олмай қарама қарши томондан келаётган Дамас русумли тез ёрдам машинасига бориб урилган. Натижада Кобальт ҳайдовчиси кўкрак қафаси юмшоқ тўқимаси лат ейиши билан шикастланган.\nТез ёрдам ҳайдовчиси эса оғир қўшма шикаст, бош мия ёпиқ шикасти, ўнг оёқ сон суягини ёпиқ синиши ташхиси билан шифохонага ётқизилган.\nТез ёрдам автомашинасида йўловчи сифатида кетаётган фуқаро эса оғир тан жароҳати олиб кўрсатилган тез тиббий ёрдамга қарамай шифохонада вафот этган. Ҳозирда ҳолат юзасидан суриштирув ишлари олиб борилмоқда.\nВафот этган марҳумнинг оила аъзоларига чуқур ҳамдардлик билдирамиз. Ҳайдовчилардан эса йўл ҳаракати қоидаларига амал қилиб, автомобиль тезлигини оширмасликларини сўраб қоламиз. Зеро ҳайдовчининг рульдаги ҳаракати ўзи ва ўзганинг ҳаётига зомин бўлмасин.


Россия ва АҚШ бизнесни барқарор ривожлантириш масалалари бўйича музокаралар олиб бормоқда\n23 Sentabr 13:15 / Published in Жаҳон\nРоссиядаги Америка Савдо Палатасининг (AmCham) 21-йиллик тижорат ва инвестиция конференwиясида АҚШнинг Россиядаги элчиси мамлакатлар бизнесни барқарор ривожлантириш билан боғлиқ масалалар бўйича мулоқот бошланганини эълон қилди.\n“Биз аллақачон бундай мулоқотни бошлаганмиз. Собиқ давлат котиби Джон Керри [ҳозирда АҚШнинг иқлим бўйича махсус элчиси] ташрифи чоғида биз бизнес раҳбарларини Спасо уйида (АҚШ элчисининг Москвадаги қароргоҳи) учрашишга таклиф қилдик”, деди у. — Бу мен умид қиламанки, барқарор ривожланиш ва технология ва шу ҳафтада БМТда муҳокама қилинадиган ва UNFCCC тарафларининг 26-конференцияси кун тартибида муҳокама қилинадиган майдонга айланади.\nУнинг сўзларига кўра, «ишбилармонлик мулоқотининг янада мазмунли қисмини яратиш» имконияти пайдо бўлади ва мулоқотнинг ўзи, эҳтимол, ҳатто «бу масалаларга қаратилиши керак». «Биз буни Вашингтондаги ҳамкасбларимиз ва Россия ҳукуматидаги дўстларим билан муҳокама қилишимиз керак», дея қўшимча қилди дипломат.\nСулливан Россиянинг иссиқхона газлари чиқиндиларини камайтириш стратегиясини эълон қилишини «интизорлик билан кутаётганини» айтди. «Бу ҳали тайёрланмоқда, лекин биз тез орада тайёр бўлишини кутмоқдамиз», деди у.\nКерри июл ойида Россияга уч кунлик ташриф билан борди. У Россия ташқи ишлар вазири Сергей Лавров билан учрашди, Россия президенти Владимир Путин билан телефон орқали мулоқот қилди, шунингдек Россия президентининг иқлим ўзгариши бўйича маслаҳатчиси Руслан Эделгериев билан учрашди, натижада қўшма баёнот қабул қилинди.\nTagged under: АҚШ, барқарор ривожланиш, БИЗНЕС, МУЛОҚОТ, РФ


Шу боис мамлакатимизда барча хайрли ишлар, эзгу амаллар, аввало, оилаларни мустаҳкамлаш, баркамол авлодни вояга етказиш ҳамда уларнинг ёруғ келажагини таъминлаш мақсадини рўёбга чиқармоқда. Зеро, оилада шаклланган соғлом муҳит фаровон турмуш, осуда ҳаёт тарзимизнинг мустаҳкам пойдеворидир.\nПрезидентимиз Ислом Каримовнинг Конституциямиз қабул қилинганининг 23 йиллигига бағишланган тантанали маросимдаги “Асосий вазифамиз — жамиятимизни ислоҳ этиш ва демократлаштириш, мамлакатимизни модернизация қилиш жараёнларини янги босқичга кўтаришдан иборат” номли дастурий маърузасида\nушбу жиҳатлар янада чуқур таҳлил қилиб берилди.\nДавлатимиз раҳбари якунига етиб бораётган Кексаларни эъзозлаш йилига ҳамоҳанг равишда, кириб келаётган 2016 йилни мамлакатимизда “Соғлом она ва бола йили” деб эълон қилишни таклиф этганларида, яна бир бор амин бўлдикки, ҳар бир одам бу дунёда бахт-саодатни фақат ва фақат оиласидан топади, ҳар кимнинг қандай инсон бўлиб ҳаётга кириб бориши, аввало, улғайган муҳити ва олган тарбияси ҳосиласига бевосита боғлиқ. Зотан, оилани миллий қадриятларимиз ҳамда замонавий қарашлар уйғунлиги асосига қуриш — кечаги кундан хулоса, бугунидан маъно ва эртанги кунга ишонч билан яшаётган халқимиз танлови, мустаҳкам маънавий илдизларга таяниб яшаш саодатидир.\nШу ўринда қайд этиш жоизки, жорий йилда мамлакатимизда ёши улуғ инсонлар ҳурматини жойига қўйиш, уларни ижтимоий қўллаб-қувватлаш борасида кенг кўламли саъй-ҳаракатлар амалга оширилмоқда. Давлат дастури доирасида 2 триллион 246 миллиард сўм ва 225 миллион АҚШ долларидан зиёд маблағ сарфлангани бу борадаги ишларнинг миқёси ҳамда салмоғи нақадар улкан эканидан далолат беради.\nБугун дунёнинг кўплаб давлатларида кексалар қаровсиз, ёлғиз, жамиятдан ажралиб қолаётган бир пайтда давлатимиз пенсияга ажратадиган маблағнинг миқдори жаҳондаги камдан-кам давлатлар қаторида ўртача ойликнинг 41 фоизидан зиёдини ташкил этмоқда. Шу йилнинг ўзида 2 миллион 750 минг нафар отахон ва онахонларимизнинг пенсия миқдори изчил кўпайтирилгани бунга мисолдир. Ёки юртимизда татбиқ этилган 100 ёшга етган ва ундан ошган кексаларимизнинг пенсиясига энг кам иш ҳақининг 100 фоизи миқдорида устама тўлаб бориш тизимини бошқа мамлакатларда учратиш қийин.\nХусусан, Ўзбекистон Хотин-қизлар қўмитаси ҳамда унинг жойлардаги бўлимлари барча нуроний, энг аввало, 100 ёшдан ошган отахону онахонлар ҳолидан хабар олиш, уларга ҳар томонлама яқиндан кўмак бериш борасида қатор лойиҳаларни амалга оширди. Кўплаб хонадонларга борар эканмиз, кексаларимизнинг чеҳрасида ўз турмушидан розилик, мамнунлик зоҳир бўлганидан қувондик. Шу билан бирга, жойларда ўтказилган кўплаб хайрли тадбирларда нуронийларимизга санаторийларга бепул йўлланмалар тақдим этилди. Умуман, бу йил юртимизда 50 мингдан зиёд уруш ва меҳнат фронти фахрийлари, пенсионер ҳамда ногиронлар санаторийларда бепул даволанди.\nАслида, юртимизда қайси йилга ном берилмасин, ҳамиша кексаларнинг, хотин-қизларнинг ҳуқуқ ва манфаатларини таъминлаш, уларни ҳар томонлама ҳимоя қилишга алоҳида аҳамият қаратилади. Шундан келиб чиққанда, Кексаларни эъзозлаш йилининг Соғлом она ва бола йилига уланиб кетаётганида теран маъно бор: кексалари бор уйдан файзу барака аримайди, бундай мустаҳкам оилада эса соғлом оналар ўз ҳаётидан мамнун бўлиб, баркамол авлодни дунёга келтиради ва тарбиялайди.\nБинобарин, оналар чеҳрасидаги қувонч, мамнунлик ва шодумонлик ўша оилада тинч, фаровон ҳамда барқарор ҳаёт мужассам эканидан дарак беради. Шу боис Президентимиз таъкидлаганидек, ҳаммамиз Яратганнинг буюк мўъжизаси бўлган азиз аёлларимиз тимсолида ҳаёт абадийлигини таъминлаб келаётган табаррук зотларни кўрамиз. Ер юзида ҳаёт пайдо бўлибдики, одамзод мўътабар она сиймоси олдида ҳамиша таъзим қилади. Аёлларга шарқона эҳтиром ва эъзоз кўрсатиш — биз учун ота-боболаримиздан қолган ибратли мерос бўлиб, бундай анъаналаримизга доим содиқ бўлиб яшаймиз.\nЯқинда Жаҳон соғлиқни сақлаш ташкилотининг янги ҳисоботида 1990 — 2015 йилларда Ўзбекистонда оналар ўлими 33,3 фоиз қисқаргани қайд этилди. Бунга, албатта, Президентимиз раҳнамолигида оналар саломатлигини мустаҳкамлаш, уларнинг ҳаётини енгиллаштириш борасида яратиб берилган шарт-шароитлар натижасида эришилди. Бугун қатор мамлакатларда иқтисодий инқироз, қирғинбарот урушлар, табиий офатлар, ички можаролар оқибатида аёллар ҳимоясиз, ночор ва ғариб аҳволда қолаётган бир пайтда юртимиз хотин-қизлари тинч-омон, фаровон турмуш кечирмоқда. Буни барча оилалар ўз тақдири мисолида кўриб, англаб турибди.\nЭсласак, авваллари мамлакатимизда оналар эртадан кечгача фақат дала юмушлари билан банд, уларнинг соғлиғидан путур, ҳаётидан мазмун кетган эди. Мустақилликнинг илк давриданоқ, давлатимиз раҳбари ташаббуси билан камқонлик касалига мубтало бўлган ҳомиладор аёллар учун имтиёзли овқатланиш жорий қилинди, хотин-қизларни оғир меҳнатдан холи этиш, уларга қисқартирилган иш куни белгилаш, кундалик турмуш учун бекаму кўст маданий-маиший шароитлар яратишга катта эътибор қаратилди.\nБуларнинг ҳаётий исботини биргина мисол — Ўзбекистон нуфузли халқаро ташкилотлар рейтингида болалар саломатлиги муҳофазаланган етакчи мамлакатлардан бири экани, ривожланиш кўрсаткичлари бўйича фарзандларимизнинг 92 фоизи Жаҳон соғлиқни сақлаш ташкилоти стандартларига тўла мос келаётганида ҳам кўриш мумкин.\nБу борада олиб борилаётган ишлар хусусида тўхталиб ўтадиган бўлсак, эътироф этиш жоизки, ўтган йилдан бошлаб соғлиқни сақлашнинг бирламчи бўғинида — туман ва шаҳар тиббиёт бирлашмаларида ҳомиладорликнинг дастлабки уч ойлигида, яъни 10-14 ҳафталарида барча аёллар оммавий ультратовуш текширувидан ўтказилмоқда. Натижада ҳомиладорликнинг эрта даврида ҳомиланинг умумий аҳволи, унинг ривожланиши ҳамда туғма нуқсонлар ва акушерлик патологиясини аниқлаш имкони туғилди. Ёки перинатология хизматининг аҳамияти ой-куни етмай туғилган чақалоқларни парваришлашда ҳам яққол намоён бўлаётир. Авваллари кам вазнда туғилган чақалоқлар ҳаётини асраб қолиш жуда катта муаммо эди. Бугун мамлакатимизда энг кам вазнда туғилган гўдакларни ҳам соғлом ҳолда ривожлантириш имконияти бор. Ваҳолонки, ҳозирги вақтда бундай кам вазнли чақалоқ туғилиши ўта оз. Чунки оналар соғлом, болаларнинг илиги тўқ.\nПрезидентимиз ўз маърузасида Соғлом она ва бола йилида бу соҳадаги ишларни янги босқичга кўтариш бўйича асосий йўналишларни белгилаб берди. Хусусан, Тошкент шаҳрида Жанубий Корея давлатининг беғараз ёрдами билан қиймати 130,6 миллион АҚШ доллари бўлган кўп тармоқли замонавий болалар шифохонаси қурилиши бошлангани, мазкур мажмуанинг МДҲ мамлакатлари ҳудудида ягона бўлган, тўртинчи, яъни энг юқори даражага эга ноёб тиббиёт маскани экани соғлом авлод тарбияси йўлидаги улкан ишларни муҳим босқичга олиб чиқиши, шубҳасиз.\nДавлатимиз раҳбари олис-чекка ҳудудларда, мураккаб иқлим шароитида яшаётган аёллар учун ижтимоий, маиший, тиббий шароитлар яратиш, қизлар ўртасида жисмоний тарбия ва спортни янада кенг оммалаштириш, бўлажак келин-куёвларни тиббий кўрикдан ўтказиш бўйича масъулиятни кучайтириш каби муҳим масалалар қаторида юртимизда қиз болаларнинг — бўлғуси оналарнинг ҳам жисмоний, ҳам маънавий соғлом бўлиб вояга етиши, уларнинг ўрта мактабдан сўнг лицей ва коллежларда, албатта, таълим олишини таъминлашга яна бир бор эътибор қаратди. Жумладан: “Қиз болани коллежни битирмасидан, ҳунар эгалламасидан туриб, кимки турмушга бермоқчи бўлса, билиб қўйинглар, буни мен узоқни кўрмаслик, калтабинлик деб ҳисоблайман. Қиз бола, аввало, касб эгалласин, ўз фикрига эга бўлсин, ҳаётни англасин. Шундан кейин у ҳаётда ўзининг муносиб ўрнини топади, жамиятимизнинг фаол аъзосига айланади, эртага у қурадиган оила ҳам мустаҳкам бўлади. Бу менинг энг катта орзуим ва тилагимдир”, дея таъкидлади.\nШунингдек, Юртбошимиз ҳомиладор аёлларни асраб-авайлаш, ёш оналар ва болаларни талаб даражасида парвариш қилиш, уларнинг овқат рациони, унинг сифати ва калорияси каби масалаларга жиддий аҳамият қаратиш лозимлигига урғу берди.\nЯна бир муҳим масала — оилаларимизда соғлом маънавий муҳитни қарор топтириш, хусусан, эр-хотин, ота-она ва фарзандлар, қайнона ва келин, қўни-қўшни ўртасидаги муносабатларнинг ўзаро ҳурмат, меҳр-оқибат руҳида бўлишига эришиш — бу юртимиздаги тинчлик-осойишталик ва аҳилликни янада мустаҳкамлашнинг энг муҳим шарти экани ҳам қайд этилди.\nБундай узоқни ўйлаб айтилаётган фикр ҳамда даъватларни ҳар бир оила аъзоси, ҳар бир ота-она чуқур англаб олиши, “Менинг қизим, келиним, оиламнинг эртанги куни учун Президентимиз, давлатимиз қайғураяпти, хўш, мен бу эзгу ишга қандай ҳисса қўшсам бўлади?” деб ўйлаши, қизларимиз ва келинларимизнинг ҳаётда мустаҳкам ўрин эгаллашига ёрдам бериш йўлида ҳаракат қилмоғи зарур. Аслида ҳам соғлом бола — соғлом ва аҳил оиланинг мевасидир.\nСоғлом она ва бола йилида коллежларни битирган қизларни иш билан таъминлаш, уларга ўз бизнесини ташкил этиши учун имтиёзли кредитлар ажратиш, ёш оилаларга уй-жой сотиб олиш ва қуриш учун ипотека кредитлари, узоқ муддат фойдаланишга мўлжалланган товарлар харид қилишга истеъмол кредитлари бериш борасидаги ишлар кўлами янада кенг қулоч ёзиши, шубҳасиз.\nМухтасар айтганда, буларнинг барчаси халқимизга мансуб азалий қадрият — соғлом ва покиза насл давомийлигини таъминлашга хизмат қилади. Зеро, она ва бола соғлом бўлса, оила бахтли, оила бахтли бўлса, жамият мустаҳкам бўлади.\nЎзбекистон Республикаси Бош вазирининг ўринбосари, Республика Хотин-қизлар қўмитаси раиси.\nМазкур рукндаги бошқа мақолалар: « Конституциямизнинг 23 йиллиги Боннда нишонланди\tМеҳр тафти »


Миллиардернинг собиқ хотини мактаб ўқитувчисига турмушга...\n08.03.2021 18:01 0 3023\nДунёдаги энг бой одамнинг собиқ рафиқаси оддий мактаб ўқитувчисига турмушга чиқди. Гап «Amazon» компаниясининг бош директори Жефф Безос билан 2019 йилда ажрашган Маккензи Скотт ҳақида бормоқда.\n«The Wall Street Journal» нашрининг ёзишича, Маккензи ўз тақдирини Сиэтлдаги хусусий мактабларнинг собиқ ўқитувчиси Дэн Жуэтт билан боғлашга аҳд қилган. Маккензи Скотт аллақачон шаҳарга кўчиб ўтган. Ҳозир у ерда турмуш ўртоғи ва тўрт нафар фарзанди билан яшамоқда.\nAжрашганда Маккензи Скотт «Amazon»нинг 4 фоиз улушини олган. Бугунги кунга келиб, унинг бойлиги қарийб 5 миллиард долларни хайрия учун сарфлаганидан ташқари 53 миллиард долларга баҳоланмоқда.\nДунёдаги энг бой аёлнинг турмуш ўртоғи бахтли тасодиф туфайли у таниган инсонларнинг «энг сахий ва меҳрибони»га уйланганини айтмоқда.\nўқитувчи миллиардер Жефф Безос Маккензи Скотт\nҲуқуқ 13/04, 22:03\nХориж 29/03, 16:09\nAляскадаги вертолёт ҳалокатида Чехиянинг энг бой одами вафот этди\nПрезидент Самарқандга ташрифини бошлади


Инҳа университети профессори Ҳусниддин Олимов халқаро “Science Leader” мукофотини қўлга киритди\nТошкент шаҳридаги Инҳа университети профессори, Ўзбекистон Фанлар академияси Физика-техника институти ходими, физика-математика фанлари номзоди Ҳусниддин Олимов физика-техника соҳасидаги халқаро “Science Leader” мукофотини қўлга киритди. Бу ҳақда олий таълим муассасасининг веб-сайтида маълум қилинган.\nХабарда айтилишича, республикамиздаги соҳага оид муассаса ҳамда АҚШнинг “Clarivate Analytics” компанияси томонидан Тошкент шаҳрида “Web of Science Awards 2017” халқаро академик мукофотини тантанали топшириш маросими ўтказилган.\n“Web of Science Awards 2017” халқаро мукофоти совриндорлари “Clarivate Analytics” халқаро компанияси томонидан мамлакатимиздаги олий таълим ва илмий муассасаларда фаолият юритаётган олимлар орасидан танлаб олинди. Уларнинг илмий ишлари “Web of Science” халқаро илмий-таҳлилий электрон маълумотлар базасидаги илмий нашрларда сўнгги 10 йил ичида чоп этилган мақолаларнинг сони ва уларга келтирилган ҳаволалар асосида баҳоланди.\n“Web of Science Awards 2017”нинг асосий халқаро мукофоти турли фан соҳаларида фаолият юритаётган олти нафар ўзбекистонлик етакчи олимларга берилди.\n“Science Leader” мукофотини қўлга киритган олимлар орасида Инҳа профессори Ҳусниддин Олимов ҳам бор.\n“Web of Science” халқаро илмий-таҳлилий электрон маълумотлар базасидаги илмий нашрларда унинг 41 та илмий мақоласи чоп этилган. Мақолаларга 200 дан ортиқ ҳаволалар баён этилган.\nҒолиблар республикамизнинг соҳага оид ташкилоти ҳамда АҚШнинг “Clarivate Analytics” компанияси дипломи, сертификати, қимматбаҳо совғаси, Вазирлар Маҳкамасининг фахрий ёрлиғи, пул мукофоти билан тақдирланди.\nШунингдек, “Энг яхши аёл тадқиқотчи”, “Энг яхши ёш олим”, “Энг яхши илмий журнал”, “Энг яхши олий таълим муассасаси”, “Энг яхши илмий-тадқиқот муассасаси” номинациялари бўйича ғолиблар аниқланди.\nМазкур рукндаги бошқа мақолалар: « Конституциянинг янги нашри\tЎзбекистонда илк бор “Дастурлаш соати” деб номланган бутунжаҳон таълим акцияси ўтказилади »


Тошкентнинг сайёҳлик логотипи тасдиқланди - UzNews.uz\nТошкентнинг сайёҳлик логотипи тасдиқланди\nТошкент ҳокимлиги пойтахтнинг сайёҳлик логотипини тақдим этди.\nТошкентда ҳоким вазифасини бажарувчи Жаҳонгир Ортиқхўжаев бошчилигида, тегишли бошқарма раҳбарлари иштирокида йиғилиш бўлиб ўтди.\nТуризм соҳасини янада ривожлантириш,туризм брендини яратиш ва тарғиб қилиш мақсадида ташкил этилган тадбирда Тошкентнинг сайёҳлик логотипи тақдим этилди.\nПойтахт логотипи хорижий ва маҳаллий туризм кўргазмаларида,савдо ярмаркаларида, ташкил этилган турли тадбирларда, реклама банерлар ва билбордларида ва шаҳарнинг туризм салоҳиятини тарғиб қилувчи видео-роликларда фойдаланилади.\nУ шунингдек туризм объектларида ва унинг атрофида жойлашган савдо расталарида сотилаётган сувенир-совға, кийим — бошлар ва миллий маҳсулотларда акс эттирилади.


Якшанба мутолааси: Бошпана | "Адолат" СДП\nЯкшанба мутолааси: Бошпана\nГўзаллик салони аёллар билан гавжум эди. Соч қуритгичнинг овози қулоқни қоматга келтирар, бир томонда юз пардозчилари, бошқа томонда тирноққа ишлов берувчилар. Улар орасига шамолдек югуриб кирган Жамила барчанинг эътиборини тортди. Баланд овозда, хайқириб гапираётган бу аёлга диққат қаратмай илож йўқ эди.\nУй олдим! Табрикланглар! Янги уйли бўлдик! Бирам шинам, бирам қулайки! Мазза!\nСоч турмаклаётгандан тортиб юз парваришловчигача ҳамма ишини унутаёзиб аёл олдига отилишди. Бағирларига босиб, табриклашди. Мижозлардан ҳам 3-4 таси уни танийди чоғи, ўпиб-қучоқлаб, осмонга отгудек бўлишди. Тирноғини педикюр қилдираётган Вазира манзарани кузатиб ўтирар, салондаги байрамона кайфиятдан хайрати ошарди.\nУзр – унга хизмат кўрсатаётган қиз жойига қайтди – Опанинг уй олганидан роса хурсанд бўлиб кетдим.\nБу бармоғимни тугатгандингиз.\nВой, кечирасиз! Ҳаяжоним кучли. Уй олгани зўр бўпти-да! – қиз мижознинг қош-қовоғини писанд қилмай, оғзи қулоғида ишини давом эттирди.\nУй олса нима бўпти? – ўйлади Вазира – Шунга шунча ваҳимами? Намунча бу хабарни эшитиб ҳамманинг эси оғиб қолмаса! Янги уйли бўлиш бугунги кун учун шу қадар оламшумул воқеамидики бу аёлни ҳамма тантанали равишда табриклайди?\nВазиранинг энсаси қотди. Учта уйи бўла туриб миқ этмай юрибди-ку, бу аёл битта уйни деб жар соларкан-а! Тавба, қанақа одамлар бор. Қўшни ўриндиқлардан аёлни қидирди. Тополмади. Сартарошда ҳам, пардозчида ҳам кўринмайди. Косметолог рўпарасида ҳам бошқа аёл. Вазира унга қайта разм солмоқчийди, аммо бусиз ҳам қиёфаси кўз ўнгида аниқ-тиниқ қолди. Чиройли эди қурмағур! Пардозга бурканмаган-у, аммо истараси иссиқ, кўзлари ёниб турибди. Сўнг қаршисидаги ойнага қаради. Юзи сўлғин кўринди. Пардозчи ишини эплолмабди – дея аччиқланди.\nЮзингизда тонус бор – мутахассис ўзини оқлаган бўлди – Чарчагансиз, шундан...\nБаҳона тўқима! Қайтадан қил! Пулини тўлайман!\n“Тўғри айтади”– ўйлади ичида – “Чарчадим, жуда чарчадим...”. Яна ўша аёл ҳақида ўйлади. Демак, унда ҳаммаси жойида. Унда муаммо йўқ, чарчоқ йўқ. Уй олганидан хурсанд...\nМашинада кетаётиб йўл юзидаги эълонга кўзи тушиб қолди: “Уй сотилади”. Янги қурилган кўп қаватли уйлар қаршисида тўхтади. Ичкарига кириб, иш бошқарувчи билан гаплашди.\nЎзи энди қуриб битказдик, кечадан сотувга қўйдик. Ҳали реклама беришгаям улгурмагандик, ишонсангиз!\nБиринчиси мен бўларканман-да!\nЙўқ, иккинчиси. Кеча бир аёл сотиб олди.\n“Бу ўша! – ўйлади Вазира – Аниқ шу! Аёлнинг карнай чалгандек қилиб овоза этганию салондаги қизларнинг хушини йўқотганича бор. Дабдаба-ю нарҳда саройдан қолишмайдиган, дом бўлгани билан шаҳардаги ҳар қандай ҳовлини ортда қолдирадиган уй экан. Вазиранинг шаҳарда ва шаҳар ташқарисида участкаси, шу яқин атрофда яна бир доми бор. Аммо қаршисида маҳобат тўкиб турган кўп қаватли квартира лол қолдирди. “Оламан!” деди шартта.\nЭртасига салонда яна ўша аёлга рўбаро келди. Эшик тагида учрашиб қолишди. Таҳминидаги қўшниси чиқиб кетаётган эди. Бирор нима сўрай деди-ю, яна ўзига эп кўрмади. Дилидагини Худо сартарошнинг тилига солиб, ундан садо чиқди:\nЖамила опа, уйингиз қалай? Таъмирлаяпсизларми?\nЙўқ, синглим, ўзи тайёр, чип-чиройли уй!\nОх-хў, зўр-ку! Таъмири ҳам ўзидан эканми?\nҲа, барака топгурлар тайёр қилиб беришибди.\nВазиранинг ёдига эълондаги ёзув тушди: “Тайёр уйлар”. Таҳмини тўғри чиққани учун зеҳнига тасаннолар ўқиди: “Аниқ шу!”. Маникюр қилувчи қиз қаршисига ўтириб томоқ қирди:\nМен ҳам уй олдим. “Нова строй”, тайёр!\nВой, опа, бир ўзингиз шунча уйни бошингизга урасизми? – бу гап қизнинг оғзидан лоп этиб чиқиб кетди. Сўнг айбини англаб, бошини қуйи солди.\nЎчир чакангингни, бефаросат! – Вазира қўлини ивитиб ўтирган қайноқ сувли тоғорани улоқтирди – Менга бундай дейишга қандай хаддинг сиғди? Кимсан ўзинг? Одамларнинг тирноғидаги кирларни тозаловчи хизматкорсан, тушундингми?!\nИшчиларнинг хай-хайлашига қарамай “Бу ерни елкамнинг чуқури кўрсин” дея ташқарига чиқди. Унга бу гап жуда алам қилганди, тўғрироғи аламларини қайта уйғотганди...\n... Вазиранинг бахти очилмади. Аввал ўқиш, кейин иш, раҳбарликка интилиш деб турмуш қуришни ортга сурди. Ўттиз ёшида иккинчи хотинликка кўнди. Фарзандли бўлишди, хозир ўғли 25 яшар. Хорижда таҳсил олади. Эри эса биринчи оиласи билан бирга. Вазиранинг топиш-тутиши яхши-ю, аммо сарфлайдиган ўрни йўқ. Ўша куни кўзлари порлаб “Уй олдим” деган аёлни ўзига рақобатчи санаб, мана яна битта уйли бўлди, аммо салондаги қиз айтганидек, уларни нима қилади?\nЭртасига яна ўша кўчага борди. Салонга киришга ғурури рухсат бермади. Машинасида ўтирганча ташқарини кузатди, ўша аёлни қидирди. Шу он ўзидан ҳам ҳайрон бўлди, ҳам аччиқланди. Нега шу аёлга ёпишиб олди ўзи? Жавобни ҳам ўзи берди: ишдан бошқа ташвиши бўлмаган, ҳаётда ёлғиз одам учун майда-чуйдалар ҳам катта масаладек бўлиб кўринаверади, улар атрофида айланаверади. Ана, ўша опа салонга кириб кетяпти.\nСалом. Уйингизни кўрмоқчийдим, меҳмонга чақирмайсизми?\nБош устига! Фақат, сиздек азиз меҳмон учун бироз тайёргарлик керак. Бугун эмас, эртага, хўпми?\nКелишдик. Индинга эса меникида меҳмон бўласизлар.\nВазиранинг кўнглида яна рақобат оловланди. Ҳали ўзи меҳмон бўлмай туриб “Одам кутишни мендан ўрганларинг”, дея шаҳардаги энг зўр ресторандан таомларга буюртма берди, тўртта официантни ҳам дастёрликка сўради. Олдинда икки кун вақт бор. Янги уйни ўзига ярашадиган мебеллар билан жиҳозлаш, келинчак мисол ясантириш керак. Бари телефон орқали ҳал қилинди.\nБелгиланган кунда аёл билан учрашишди.\nМашинага ўтиринг, уйингизга бошланг.\nУйим жуда яқин, пиёда кетаверамиз. Мана!\nАёл тўғрига имо қилди. У ерга юриб боришди. Чиқинди солинадиган темир қутилар, дорга ёйилган кийимлар, орқада эса бир кичик кулба.\nАссалому алайкум, опа! – кўчада ўчоққа ўтин қалаётган эркак қўлини кўксига қўйиб саломлашди – Сиз бизнинг биринчи меҳмонимизсиз!\nОтасига ёрдамлашаётган йигит ҳам салом берди ва ичкарига бошлади. Уйдан бола кўтарган келин чиқиб келди.\nБир хонали уй. Ўртадан парда тортилиб, икки хонага айлантирилган. Хонтахта, кўрпача-ёстиқ, дастурхон устида қанд-қурс. Чой олиб келишди.\nВазира ўзини жуда ноўнғай сезди. Қандай қилиб бу ерга кирди? Нега ахлатхонада чой ичиб ўтирибди? Буни ўзига эп кўрдими? Аммо шу он у ўзини руҳан енгил хис этардики, ерда ўтириш ҳам, ташқаридан таралаётган бадбўй ис ҳам кўтаринки кайфиятини бузолмасди.\nТақдир шамоли бизни пойтахтга учирди – Жамила ҳикоя қилди – шу ерда фарзандларим туғилди, аммо уй муаммосидан анча қийналдик. Олдин мактабда фаррош бўлиб ишлардим, кейин гўзаллик салонига ўтдим. Бошпана йўқлигидан болаларимни мактаб парталарида ухлатардим. Кўча-кўйда тунаб юрардик. Худога шукр, болалар эсон-омон вояга етишди. Икки қизимни шу маҳалла ёрдами билан узатдим. Совчидан тортиб куёв навкар кутишгача қўшнилар галма галдан уйларини бериб туришарди. Ўғлимни қариндошимнинг уйида уйлантирдим, сўнг жой йўқлигидан келиннинг уйида туришди. Мана, Худо невара берди, яқинда бир ёшга тўлади. Бола ризқли экан, ҳокимиятдан шу уйни беришди. Чиқиндиларни тартибга кетириб, атрофнинг озодалигига қараб турибмиз. Бошпанага эга бўлганимиздан ҳаммамиз хурсандмиз.\nВазиранинг тилига сўз келмасди. У бутун вужуди билан ҳайратда. Нега бу аёлнинг фаррош эканлигини сезмади? Нега ўзи каби киборлардан санаб, рақобатга киришди? Сабаби у бутун борлиғи билан бахтга бурканган, юзидан шукроналик ёғилиб турардики, бу арзон кийимларни, пардозсиз юзни, хокисорона эгилган қадни ижобий қиёфада кўрсатди. Бахтдан бой одам, албатта, энг бадавлат сиймода гавдаланади-да! Вазира шу чоққача уй деганда фақат ҳашаматли қасрларни тушунарди, аслида уй – бу оила, бахт маскани экан.\nЭртага бордиган манзилимизни тушунтринг. Уйингиз қаерда? – сўради Жамила меҳмонни кузатиш чоғи.\nМенинг уйим йўқ...


Иш ва шахсий ҳаёт ўртасидаги мувозанатни сақлаш бизга нима беради? » Новости Узбекистана сегодня: nuz.uz\nНовости Узбекистана → ҲУҚУҚШУНОС МАСЛАҲАТИ → Иш ва шахсий ҳаёт ўртасидаги мувозанатни сақлаш бизга нима беради?\n19-02-2018 13:38 0 504 Рейтинг0 Чоп этиш\n«Иш ва шахсий ҳаёт ўртасидаги мувозанат» атамаси сўнгги ўн йил ичида кўп бора ишлатилмоқд, бироқ у ўз аҳамиятини йўқотиб, биз ета олмайдиган муаммога айланмоқда. Кўплаб раҳбарлар ходимларининг шахсий ҳаётига эътибор қаратмайди. Қуйида компаниядаги жамоа маданиятининг ўзгаришига таъсир қилувчи сабабларни кўришингиз мумкинлиги хакида хабар берди xabardor.uz